Illum ġiet fi tmiemha l-konvenzjoni tal-PN dwar l-ambjent. Ma nafx kif uħud bħal George Pullicino ma stħawx ikunu hemm. Bosta minn dawk li bħal Pullicino kienu l-kawża tal-ħsara ambjentali, sfortunatament għadhom mas-saqajn. Kif rappurtat fl-istampa, naħseb li l-iktar kumment bis-sens f'din il-konvenzjoni kien dak ta' Antoine Vella li emfasizza li l-Partit Nazzjonalista għandu jkun lest li jitlef il-voti jekk inhu konvint li jeħtieġ li jieħu posizzjoni ta' prinċipju favur l-ambjent. M'għandix dubju, imma, li l-PN għandu idea differenti minn din: minkejja dak li għamel fil-passat bi ħsara ambjentali, jaħseb li jista' jibqa' jlablab, u qiesu ma ġara xejn. Il-PN, għall-konvenjenza tkellem kontra l-iżvilupp li l-Gvern qed jipproponi fiż-Żonqor, imma fl-istess ħin hu favur li tinbena l-korsa tat-tlielaq tal-karozzi li ser tibla iktar minn miljun metru kwadru ta' art ODZ. Il-konsistenza qatt ma kienet xi karatteristika tal-Partit Nazzjonalista. Għalhekk m'għandux kredibiltà dwar l-ambjent.